Medzinárodný znak civilnej ochrany schválený prvým protokolom z roku 1977, ktorý doplňoval Ženevskú konvenciu z roku 1949.
**Civilná ochrana** (od r. 1951 do februára 1994 **civilná obrana**; skr. *CO*), v súčasnom zákone nazývaná presnejšie **civilná ochrana obyvateľstva** , je podľa súčasného slovenského zákona (t.j. od roku 1994) „*systém úloh a opatrení zameraných na ochranu života, zdravia a majetku, spočívajúcich najmä v analýze možného ohrozenia a v prijímaní opatrení na znižovanie rizík ohrozenia, ako aj určenie postupov a činnosti pri odstraňovaní následkov mimoriadnych udalostí*". Tento termín okrem toho často zahŕňa aj organizácie a inštitúcie vykonávajúce tieto úlohy a opatrenia.. Súčasný slovenský zákon explicitne stotožňuje názvy civilná obrana a civilná ochrana, keďže uvádza, že ak sa v iných právnych predpisoch používajú slová civilná obrana, rozumie sa tým civilná ochrana.

Staršia, užšia definícia
------------------------

Podľa predchádzajúceho (česko-)slovenského zákona (zák. č. 40/1961), ktorý v inkriminovanej časti platil do februára 1994, bola "civilná obrana" definovaná oveľa užšie než dnes, konkrétne takto: „*Civilná obrana ako súčasť obrany republiky zahrňuje opatrenia na zabezpečenie ochrany a obrany obyvateľstva pred následkami nepriateľských vzdušných útokov, na vytvorenie podmienok pre plynulý chod hospodárskeho života pri nepriateľských vzdušných útokoch a na odstraňovanie následkov týchto útokov.*"

Encyklopédia Slovenska z roku 1977 uvádza takúto podobnú definíciu *civilnej obrany*: „*ochrana obyvateľstva a národného hospodárstva pred následkami nepriateľských útokov*".

Podobná užšia definícia dodnes platí napríklad v Nemecku.

Dejiny
------

Civilná ochrana sa začala rozvíjať začiatkom 20. a v priebehu 30. rokov 20. storočia. Významne ju urýchlil rozvoj vojenského a predovšetkým bombardovacieho letectva, ktorý spôsobil počas druhej svetovej vojny veľké ohrozenie civilného obyvateľstva i v hlbokom tyle bojujúcich armád. Neskôr sa rozvíjala v dôsledku možnosti použitia zbraní hromadného ničenia, predovšetkým jadrových zbraní, tiež ako ochrana pri únikoch nebezpečných látok, priemyselných nehodách a živelných pohromách. Opatrenia a postupy civilnej ochrany boli organizované na všetkých úrovniach spoločnosti v mestách, dedinách, závodoch, školách, úradoch a podobne. Vytvárali sa aj objektové útvary, ktorých cieľom bola ochrana obytných domov, škôl či závodov. Od prelomu 80. a 90. rokov 20. storočia sa civilná ochrana prestala sústreďovať na obranu pred vojenskými útokmi, ale zamerala sa na ochranu pred katastrofami a havarijnými situáciami vo všeobecnosti.

Referencie
----------

1. ↑  zákon č. 40/1961 Zb. o obrane Československej socialistickej republiky (znenie platné do feb. 1994)
2. ↑   *Príprava na civilnú ochranu - Pomôcka - základný informačný materiál pre prípravu obyvateľstva, zamestnancov, osôb prevzatých do starostlivosti na sebaochranu a vzájomnú pomoc (POSVP)* [online]. Bratislava: Ministerstvo vnútra SR, [cit. 2022-10-16]. Dostupné online.
3. 1 2 3   *Zákon Národnej rady Slovenskej republiky č. 42/1994 Z. z. o civilnej ochrane obyvateľstva* [online]. Bratislava: Úrad vlády SR, 1994-01-27, [cit. 2022-10-16]. Dostupné online.
4. ↑   *Civilná ochrana - Slovenská terminologická databáza* [online]. data.juls.savba.sk, [cit. 2010-06-18]. Dostupné online.
5. ↑   *Zákon č. 40/1961 Zb. o obrane Československej socialistickej republiky* [online]. Bratislava: Úrad vlády SR, 1961-04-18, [cit. 2022-10-16]. Dostupné online.
6. 1 2  Veľký, J. a kolektív, 1978, *Encyklopédia Slovenska* I. A — D. Veda, Bratislava, s. 329
7. ↑  Bartoň, J. Bajer, M. Majsner, K. Chlup, M. 1962, *Branná príprava.* Naše vojsko, Praha, s. 99

Iné projekty
------------

Commons
* Spolupracuj na Commons Commons ponúka multimediálne súbory na tému **Civilná ochrana**